66. schôdza NR SR - 7.deň - A. dopoludnia
Dátum: 2022-06-23
Poslanec: Hatráková, Katarína (-)
Druh vystúpenia: Vystúpenie v rozprave

46. Ďakujem pekne, pán predsedajúci. Dovoľte mi, prosím, len stručne ako autorke zákona ho objasniť v rámci rozpravy v prvom čítaní. Cieľom zákona je zlepšiť postavenie osôb so zdravotným postihnutím formou posilnenia procesných oprávnení komisára pre zdravotne postihnutých v troch najdôležitejších špecifických druhoch súdneho konania, ktoré sa týkajú základných ľudských práv, teda konania o spôsobilosti na právne úkony, o prípustnosti prevzatia a držania v zdravotníckom zariadení a o ustanovení opatrovníka. Ide o súdne konania, ktorým je potrebné venovať zvýšenú pozornosť, pretože dotknuté osoby ako účastníci konania nie sú vždy sami schopní chrániť svoje procesné a právne záujmy. Ide pritom o závažný zásah do základných práv osôb so zdravotným postihnutím, pretože napríklad obmedzenie spôsobilosti na právne úkony alebo obmedzenie slobody pohybu držaním osoby proti vôli na psychiatrii. O týchto základných hovoríme. V súčasnosti môže komisár pre osoby so zdravotným postihnutím vstupovať do spomínaných konaní, ale len v prípade, ak ho sudca zo svojho rozhodnutia priberie do súdneho konania alebo ak o to komisár sudcu požiada. Sudca potom jeho vstup do súdneho konania, buď schváli, alebo neschváli, čo však ako prax ukazuje, je proces na niekoľko mesiacov i rokov. Navrhovaná zmena má preto umožniť komisárovi pre osoby so zdravotným postihnutím vstupovať do najzávažnejších súdnych konaní už aj na základe toho, že komisár oznámi sudcovi, že vstupuje do konania. Vďaka tomu bude môcť komisár začať v podstate okamžite. Doteraz takto postupovať nemohol. Pani komisárka Stavrovská, ako vieme, je sama advokátka s dlhoročnou praxou. Jej úrad disponuje zamestnancami s právnickým vzdelaním, ktorí sa špecializujú na agendu spomínaných troch druhov konaní. Preto je dobré, myslím, že je dobré, že práve jej úrad dostane túto kompetenciu. Pretože čakanie na pribratie do konania niekedy zbytočne predlžuje čas, za ktorý komisár by vedel tomu človeku pomôcť. Navrhovaná zmena zákona tiež pomôže chrániť osoby so zdravotným postihnutím, keď z rôznych dôvodov nepodajú odvolanie proti rozhodnutiu súdu, ktoré je v ich neprospech. Tí ľudia to často proste nevedia alebo nestihnú. Nie sú právnici, sú v ťažkej životnej situácii. Nastávajú situácie, keď seniori povedzme so zdravotným postihnutím napríklad pod tlakom rodiny nevedia, ako v tej procesnej situácii, ako sa v tej procesnej situácii zachovať. V návrhu zákona mám za cieľ umožniť komisárovi pre osoby so zdravotným postihnutím podať aj mimoriadny opravný prostriedok, akým je dovolanie a obnova konania, teda v situáciách, keď už je rozhodnutie, keď už rozhodnutie súdu nadobudlo právoplatnosť. V súčasnosti môže mimoriadne opravné prostriedky podávať iba advokát, ktorého si však účastníci konania napríklad o spôsobilosti na právne úkony jednak že ťažko hľadajú a ešte ťažšie zaplatia. Prax ukazuje, že komisár pre zdravotne, pre osoby so zdravotným postihnutím je často jediným účastníkom v súdnych konaniach, ktorý chráni a háji záujmy osôb so zdravotným postihnutím. Bude to teda nová forma pomoci, ktorej neexistencia doteraz pani komisárke do veľkej miery zväzovala ruky. Aby mohla efektívne podporovať a presadzovať práva osôb so zdravotným postihnutím, je potrebné odstrániť legislatívne prekážky pri výkone jej funkcie. Takže v tomto zmysle, kvôli týmto ľuďom, týmto ľuďom v najťažších životných situáciách prosím o podporu tohto zákona. Ďakujem pekne.